A BIZOTTSÁG HATÁROZATA
(2002. október 24.)
a törzskönyvezett, valamint a tenyésztési és termelési célú lófélék behozatalára vonatkozó állat-egészségügyi feltételekről és a szükséges állatorvosi bizonyítványról szóló 93/197/EGK határozat módosításáról
(az értesítés a C(2002) 4006. számú dokumentummal történt)
(EGT vonatkozású szöveg)
(2002/841/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/160/EK bizottsági határozattal[1] módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre[2] és különösen annak 15. cikke a) pontjára és 16. cikkére,
mivel:
(1) A legutóbb a 2002/635/EK határozattal[3] módosított 93/197/EGK bizottsági határozat[4] létrehozta a tagállamok által törzskönyvezett, valamint tenyésztési és termelési célú lófélék behozatalára feljogosított harmadik országok jegyzékét.
(2) Kirgizisztán tévedésből maradt ki a 2002/635/EK határozatban e jegyzékből. Kirgizisztánt ezért újból fel kell venni a jegyzékbe.
(3) A 93/197/EGK határozat alapján az E. egészségügyi bizonyítvány megszerzése érdekében bizonyos egészségügyi vizsgálatokat kell végrehajtani a kivitelt megelőző 10 napon belül vett mintákon. Nehézségek merültek fel e határidő betartásával kapcsolatban, különösen olyan esetekben, amikor a mintákat a rendeltetési tagállam által jóváhagyott laboratóriumokban kell megvizsgálni. A határidőt ezért meg kell hosszabbítani.
(4) A 93/197/EGK határozatot ennek megfelelően módosítani kell.
(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/197/EGK határozat mellékletei e határozat mellékletével összhangban módosulnak.
2. cikk
Ennek a határozatnak a tagállamok a címzettjei.
Kelt Brüsszelben, 2002. október 24-én.